CELEX: 32010R0158
Language: hu
Date: 2010-02-25 00:00:00
Title: A Bizottság 158/2010/EU rendelete ( 2010. február 25. ) a vajra vonatkozó magántárolási támogatás összegének a 2010-es évre előre történő megállapításáról

26.2.2010   
            
            
               HU
            
            
               Az Európai Unió Hivatalos Lapja
            
            
               L 49/14
            
         A BIZOTTSÁG 158/2010/EU RENDELETE
   (2010. február 25.)
   a vajra vonatkozó magántárolási támogatás összegének a 2010-es évre előre történő megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke a) és d) pontjára, összefüggésben a 4. cikkel,
   mivel:
   
               (1)
            
            
               Az 1234/2007/EK rendelet 28. cikke rendelkezik a vajra vonatkozó magántárolási támogatás nyújtásáról.
            
         
               (2)
            
            
               A vaj árának és készleteinek alakulása a piac egyensúlyának zavarára utal, amely szezonális tárolás segítségével megszüntethető vagy csökkenthető. A jelenlegi piaci helyzetre tekintettel 2010. március 1-jétől indokolt támogatást nyújtani a vaj magántárolásához.
            
         
               (3)
            
            
               Az egyes mezőgazdasági termékek magántárolásához nyújtható közösségi támogatás odaítélésére vonatkozó közös szabályok megállapításáról szóló, 2008. augusztus 20-i 826/2008/EK bizottsági rendelet (2) megállapította a magántárolási támogatási rendszer végrehajtásának közös szabályait.
            
         
               (4)
            
            
               A 826/2008/EK rendelet 6. cikkének értelmében az előre rögzített támogatást a rendelet III. fejezetében foglalt részletes szabályokkal és feltételekkel összhangban kell nyújtani.
            
         
               (5)
            
            
               A szóban forgó intézkedés végrehajtásának megkönnyítése érdekében és a tagállamok jelenlegi gyakorlatára figyelemmel helyénvaló előírni, hogy a 826/2008/EK rendelet 7. cikkének (3) bekezdése csak a már teljesen betárolt termékekre vonatkozzon. Következésképpen helyénvaló az említett cikktől való eltérés bevezetése.
            
         
               (6)
            
            
               Az 1234/2007/EK rendelet 29. cikkével összhangban a támogatás összegét a tárolási költségekre, valamint a friss vaj és a készletezett vaj árának várható alakulására figyelemmel kell megállapítani.
            
         
               (7)
            
            
               Indokolt támogatást megállapítani az érintett termékek be- és kitárolásának költségeire, valamint a hűtőházi tárolás napi költségeire és a finanszírozás költségeire vonatkozóan.
            
         
               (8)
            
            
               Az igazgatás hatékonyabbá és egyszerűbbé tétele érdekében abban az esetben, ha a tárolásra vonatkozó szükséges információk már szerepelnek a támogatási kérelemben, helyénvaló mentességet adni azon kötelezettség alól, hogy ugyanezeket az információkat a 826/2008/EK rendelet 20. cikke első bekezdésének a) pontja alapján a szerződés megkötését követően is jelentsék be.
            
         
               (9)
            
            
               Az igazgatás hatékonyabbá és egyszerűbbé tétele érdekében és a vajtárolás különleges helyzetét figyelembe véve indokolt a 826/2008/EK rendelet 36. cikkének (6) bekezdése szerinti ellenőrzéseket a szerződések legalább felének tekintetében elvégezni. Következésképpen helyénvaló az említett cikktől való eltérés bevezetése. Ezt az eltérést helyénvaló alkalmazni a vajra vonatkozó magántárolási támogatás összegének a 2009-es évre előre történő rögzítéséről szóló, 2008. november 28-i 1182/2008/EK bizottsági rendelet (3) 4. cikke (3) bekezdésének b) pontjában említett kitárolásokra is.
            
         
               (10)
            
            
               Az egyszerűsítés és a logisztikai hatékonyság érdekében azokban az esetekben, ahol a szerződésszám szerepel a tárolási nyilvántartásban, célszerű lenne mentességet adni azon kötelezettség alól, amely szerint a szerződésszámot minden egyes tárolt egységen fel kell tüntetni.
            
         
               (11)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   E rendelet az 1234/2007/EK rendelet 28. cikkének a) pontjában említett, sózott és sózatlan vaj magántárolási támogatásáról rendelkezik a 2010. március 1-jétől kezdődően kötendő szerződések tekintetében.
   2. cikk
   (1)   Amennyiben e rendelet másképpen nem rendelkezik, a 826/2008/EK rendeletet kell alkalmazni.
   (2)   A 826/2008/EK rendelet 7. cikkének (3) bekezdésétől eltérően a kérelmeknek csak a már teljesen betárolt termékekre kell kitérniük.
   3. cikk
   A mennyiségeknek a 826/2008/EK rendelet 16. cikke (2) bekezdésének c) pontjában említett mértékegysége a „tárolási tétel”, amely az e rendeletben szabályozott termék legalább egy tonna tömegű, homogén összetételű és minőségű, egyetlen gyártó üzemben előállított és egy adott napon egy adott raktárba betárolt mennyiségének felel meg.
   4. cikk
   (1)   Az 1. cikkben említett termékekre vonatkozó támogatás összege:
   
               —
            
            
               a rögzített tárolási költségekre 18,31 EUR/tárolt tonna,
            
         
               —
            
            
               a szerződéses tárolás időtartamára 0,34 EUR/tonna/nap.
            
         (2)   A szerződéses tárolás keretében a betárolásra 2010. március 1. és augusztus 15. között kerül sor. A kitárolásra csak 2010. augusztus 16-tól kerülhet sor. A szerződéses tárolás vége a kitárolás napját megelőző nap, vagy legkésőbb a betárolást követő év februárjának utolsó napja.
   (3)   Támogatás csak akkor nyújtható, ha a szerződéses tárolási időszak hossza 90 és 210 nap között van.
   5. cikk
   A tagállamok – a 826/2008/EK rendelet 35. cikke (1) bekezdésének a) pontjában előírtaknak megfelelően – minden kedden brüsszeli idő szerint déli 12 óráig tájékoztatják a Bizottságot azokról a mennyiségekről, amelyekre szerződést kötöttek, valamint azokról a mennyiségekről, amelyekre szerződéskötési kérelmet nyújtottak be.
   6. cikk
   (1)   A 826/2008/EK rendelet 20. cikke első bekezdésének a) pontja nem alkalmazandó.
   (2)   A tagállamok mentességet adhatnak a 826/2008/EK rendelet 22. cikke (1) bekezdésének e) pontjában említett, a szerződésszám megjelölésére vonatkozó kötelezettség alól, feltéve, hogy a raktár vezetője vállalja, hogy a szerződésszámot feltünteti a szóban forgó rendelet I. mellékletének III. pontjában említett nyilvántartásban.
   (3)   A 826/2008/EK rendelet 36. cikkének (6) bekezdésétől eltérve az ellenőrzésért felelős hatóság a szerződéses tárolási időszak végén – a 2010. augusztustól 2011. februárig terjedő kitárolási időszak teljes ideje alatt – a szerződések legalább felével kapcsolatban mintavétel útján ellenőrzi a raktáron lévő vaj tömegét és azonosságát.
   Az első albekezdésben foglaltak alkalmazandók az 1182/2008/EK rendelet 4. cikke (3) bekezdésének b) pontjában említett, 2010. augusztus 16-tól kezdődő kitárolási időszak során végrehajtandó ellenőrzésekre is.
   7. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. február 25-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 223., 2008.8.21., 3. o.
   
      (3)  HL L 319., 2008.11.29., 49. o.